Mješavina bijelih sorata graševine i chardonnaya Maximo oro vinarije Kutjevo d.d. odabrana je kao vino s najboljim vizualnim identitetom na ocjenjivanju u sklopu 55. Izložbe vina kontinentalne Hrvatske održanom u Svetom Ivanu Zelini 5. lipnja 2023. godine.

Nagrada „Dragutin Stražimir“ za najbolje ocjenjen vizualni identitet boce dodjeljuje se svake godine prilikom održavanja Izložbe vina kontinentalne Hrvatske u Svetom Ivanu Zelini u svrhu unapređenja tržnosti vina.

Komisija za ocjenjivanje etiketa ocjenjuje cjelokupni estetski dojam koji ostavlja vinska boca te su stoga u izbor za dodjelu nagrade „Dragutin Stražimir“ ušle sve boce uzoraka vina pristigle na ocjenjivanje vina čije etikete zadovoljavaju kriterije stavljanja boce na tržište.

Komisija je ocjenjivala prioritetno dizajn prednje etikete, ali i njenu uklopljenost u cjelinu boce, korelaciju s vratnom etiketom, leđnom etiketom, zatvaračem i kapicom, oblikom i bojom boce te eventualnim reljefnim detaljima na boci. Također uzima u obzir kvalitetu papira ili drugog materijala od kojeg je napravljena etiketa, a zatim i kvalitetu i sofisticiranost tiska. Uzima u obzir jasnoću poruke dizajna, čitljivost i razumljivost, to jest da poruka vizualnog identiteta, osim estetski privlačna, bude i razumljiva potencijalnom kupcu.